Verbruikersake: Oppas as jy self jou nuwe TV huis toe neem | Maroela Media
Jy het uiteindelik 'n nuwe televisiestel gekoop en jy is so opgewonde dat jy sommer die winkel se aanbod om dit af te lewer, van die hand wys en dit gou agter op die bakkie laai. Vanaand gaan niemand meer kerm oor die ou televisiestel wat nie meer so mooi werk nie. Maar… tuis kom jy agter die skerm is gekraak! En die winkel weier om dit om te ruil omdat hulle dit nie afgelewer het nie. Wat nou? Ina Opperman het gaan hoor wat sê die Ombudsman vir Verbruikersgoedere en -dienste.
Volgens die ombudsman het haar kantoor verskeie klagtes ontvang van verbruikers wat tuis agtergekom het 'n nuwe televisiestel se skerm is gekraak nadat hulle verkies het om dit self huis toe te neem.
Een van die verbruikers het vertel dat die verkoopspersoon die stel voordat sy die winkel verlaat het, aangeskakel het om seker te maak dit werk en dat die skerm nie gekraak is nie. Sy het die boks in 'n trollie gesit en huis toe geneem. Toe sy dit tuis aanskakel, was daar 'n kraak in die skerm, maar die winkel wou dit nie omruil nie omdat die stel in haar besit was toe dit beskadig is.
Nadat die ombudsman al die bewyse van die verbruiker en die winkel oorweeg het kragtens artikel 56 van die Wet op Verbruikersbeskerming, is besluit om die saak te sluit, aangesien daar fout gekom het met die stel nadat dit die winkel se beheer verlaat het. Die saak is na die Nasionale Verbruikerskommissie verwys.
Volgens artikel 56 van die Wet op Verbruikersbeskerming het elke transaksie 'n versweë bepaling dat die produsent of invoerder, verspreider én die kleinhandelaar elkeen waarborg dat die goedere voldoen aan die vereistes en standaarde van artikel 55, tensy dit verander is of teenstrydig is met die instruksies of nadat dit die produsent of invoerder, verspreider of kleinhandelaar se beheer verlaat het.
Jy het die reg op veilige goedere van goeie gehalte volgens artikel 55, wat gepas is vir die doel waarvoor dit gemaak is en in 'n goeie werkende toestand. Die goedere mag nie enige defekte hê nie en moet vir 'n redelike tydperk bruikbaar en duursaam wees. Dit moet ook aan die standaarde van die Wet op Standaarde of enige ander openbare regulasie voldoen.
Artikel 56 dui aan dat die versweë waarborg en jou regte daaroor geld saam met enige ander versweë waarborg of voorwaarde in die gemene reg, die Wet op Verbruikersbeskerming of enige ander openbare regulasie en 'n uitdruklike waarborg of voorwaarde van die produsent of invoerder, verspreider of kleinhandelaar.
Riglyne om 'n televisiestel te vervoer
Die ombudsman se kantoor het 'n lys riglyne opgestel wat verbruikers kan gebruik om te verseker hulle kom nie tuis met 'n gekraakte televisieskerm wanneer hulle 'n nuwe stel self huis toe neem nie:
Maak vooraf seker hoe groot en swaar die stel is en moenie vergeet om die verpakking by te reken nie.
Maak vooraf planne hoe om die stel tot by jou huis te vervoer.
Vat kussings saam om rondom die stel te pak as jy dit op die agtersitplek gaan vervoer.
Lees eers die vervoerinstruksies op die verpakking voordat jy besluit om die stel self te vervoer.
Sorg dat twee mense te alle tye die stel hanteer.
Wanneer jy dit in 'n trollie stoot tot by jou motor, maak seker dat die stel reg staan daarin en vra die personeel vir raad as jy onseker is.
Moet nooit die stel plat op die trollie laat rus nie. Volg die pyle op die verpakking wat aandui "this side up".
Maak seker dat niks aan die verpakking kan vashaak nie, want dit kan die stel beskadig.
Maak seker jy stamp nie die trollie teen iets nie.
Stoot die trollie stadig en versigtig oor ongelyke oppervlakke.
Indien jy 'n groter voertuig gebruik vir 'n groter stel
Plaas die stel op 'n kombers.
Lig die stel versigtig op tot op die kombers en hou die boks altyd regop.
Sit die boks styf teen die kant neer.
Maak die vraggordels om die boks vas en maak seker die gordels bly plat en reguit.
Maak die gordels vas. As die boks begin induik of skeur, is dit te styf.
Trek die gordels styf om seker te maak dit is reg vas. Die stel moet nie beweeg nie en nie waggel of "uitspring" nie.
Indien jy 'n kleiner stel in jou motor gaan vervoer
Maak genoeg plek vir die boks.
Sit die boks versigtig op die sitplek neer en hou dit altyd regop.
Gebruik die sitplekgordel om dit regop te hou.
Stoot die rug van die passasiersitplek terug so ver as jy kan sodat die kopstut teen die boks rus. Dit sal skade voorkom as jy oor 'n hobbel in die pad ry.
Gebruik kussings om die boks te stut.
Maak seker die boks kan nie rondbeweeg nie.
Wanneer jy tuis jou nuwe televisiestel opstel
Maak seker dat twee mense die stel indra en hanteer tydens installasie.
Volg die instruksies op die verpakking om dit oop te maak.
Maak seker dat niemand aan die skerm raak terwyl dit uit die boks gehaal word nie. Die skerm kan kraak as mens dit om die rande vashou.
Lees die handleiding om seker te maak jy installeer die stel op die regte manier.
Goed ek verstaan die argument dat die TV stel onder die winkelgroep se beheer uit was, die oomblik toe die klient dit uitgevat het.
Maar sommige winkelgroepe vra BELAGLIKE pryse vir aflewering. Ek woon 2km van 'n sekere winkel en hulle het my R350 gevra om 'n wasmasjien af te lewer. Geldgierigheid se moses.
'n TV is se skerm is baie kwesbaar wanneer dit aangeskakel was en nie genoeg tyd gehad het om af te skakel nie. Dit is dus verkeerd dat die winkel dit aanskakel en direk daarna neem jy dit huis toe.
Foeitog ne? – Ek dog bogenoemde is "common sense" – maar party mense wil nie luister, mos "rally" ry met nuwe goedere. (Bogenoemde artikel noem net wat die winkel gedoen het, maar die klient se aksies word verswyg).
Ons almal betaal vir ons opvoeding, party van ons deur die "School off hard knocks".
Neem op jou huis inhoud versekering uit vir toevallige breekskade en maganies skade, dit kos n paar rand maar dan weet jy te minste sal dit die skade dek. Vra jou versekering vir so R10 000.00 – dit dek daardie soort voorvalle, of die skoonmaker laat die tv omval of kinders gooi dalk iets in die huis en dit tref die tv!!